Totals prøveboring efter skifergas i Dybvad og forløbet, der gav dem tilladelsen til denne, er en varm kartoffel i valgkampen. Onsdag aften var det da også det kontroversielle, der var i toppen af dagsordenen.

Ni nordjyske folketingskandidater stillede onsdag op til vælgermøde i Det Musiske Hus i Frederikshavn. Mødet var arrangeret af Nordjyske, P4 Nordjylland og TV2 Nord, og onsdag aften var det direktør på TV2 Nord Mikael Justesen, der var ordstyrer på debatten. Efter en hurtig præsentation af de 10 politikere blev debatten hurtigt sporet ind på en af de helt varme kartofler i den nordjyske - og ikke mindst frederikhavnske - valgkamp: Skifergas. For hvad er egentlig politikernes holdning til gassen, der planlægges udtaget af den nordjyske undergrund? Før mødet spurgte vi den konservative spidskandidat Daniel Rugholm og SF's lokale kandidat Paul Rode Andersen. To partier med klare forskelle i deres holdning til emnet. Daniel Rugholm (K) siger: - Det er i hvert fald fornuftigt, at vi nu får nogle erfaringer fra en prøveboring, fordi indtil videre refererer vi altid til en masse uheldige eksempler i USA, så vi er jo enige med mange af de andre partier om at nu skal vi have nogle erfaringer her, men det betyder ikke, at vi synes, det er en god ide, at vi bare skal have boreplatforme over hele Nordjylland. Paul Rode (SF) var noget mere klar i spyttet: - Jeg synes, vi skal lade skifergassen blive i jorden. Vi har et mål om at blive et land - og en kommune - der bygger på vedvarende energikilder og derfor er det hovedløst at trække skifergas op af jorden og der er også en stor fare for at grundvandet i forbindelse med udtagelse af skifergassen bliver forurenet. TV2 Nord er medarragør på endnu et debatmøde inden valget. Det er 16. juni klokken 19 på Nørresundby Gymnasium. Ved du hvem, de nordjyske folketingskandidater er? Se dem alle på TV2 Nords valg-side: tv2nord.dk/fv15